# דברי הסבר למק"ח 1910

**צו תעריף המכס והפטורים ומס קנייה על טובין (תיקון מס' 3) התש"ף – 2020**

בצו זה מוצע לפטור ממכס את ניירות ההפרדה שהותאמו במיוחד להפרדה בין פרוסות מוליכים למחצה, מסכות או רשתות לתעשיית המוליכים למחצה, בתוך קופסאות שסיווגן בפרט 39.23.1030. מדובר בניירות הפרדה עם חומר אנטי סטטי מיוחד אשר חתוכים בצורה מדויקת ומשמשים כחוצצים בין פרוסות הסיליקון (wafers) המיוצרות במפעלי המוליכים למחצה בישראל. חוצצים אלה מפרידים בין הפרוסות הארוזות בקופסאות המסווגות בפרט מכס 39.23.1030 אשר אף הוא פטור ממכס.

המוצר מסווג כיום בפרט מכס 48.23.9090 וחייב בשיעור מכס של 12%, ביטול המכס צפוי לסייע לתעשייה המקומית.

הפסד הכנסות ממסים צפוי לעמוד על כ-100 אלף ₪.

הצו בתאום עם משרד הכלכלה.

**צו תעריף המכס והפטורים ומס קנייה על טובין (הוראת שעה מס' 4) התש"ף – 2020**

בצו זה מוצע לבטל את המכס החל על יריעות PVC בעלות שכבת ציפוי דקורטיבית לכבישה תרמית תלת ממדית, בעובי שבין 0.3 ל-0.5 מ"מ, שנמרחו בפריימר בצדן האחורי . מוצר זה חייב היום בשיעור מכס של 8% ומהווה חומר גלם לתעשיית הריהוט.

אין ייצור מקומי בישראל של הטובין האמורים וביטול המכס צפוי להקל על התעשייה המקומית. הצו המוצע יהיה בהוראת שעה עד סוף שנת 2021 על מנת לבחון את השלכותיו של הפרט החדש.

הצו בתאום עם משרד הכלכלה.

הפסד הכנסות מוערך בכ-160 אלף ₪.

**צו תעריף המכס והפטורים ומס קנייה על טובין (הוראת שעה מס' 5) התש"ף – 2020**

בצו זה מוצע לפטור ממכס במסגרת פטור מותנה, אגדים וכריות מגאזה שלגביהם אישר מנכ"ל משרד הכלכלה כי ישמשו כחומר גלם לצורך הספגתם או ציפויים בחומרים פרמצבטיים למטרות האמורות בפרט 30.05 ושאינם מהסוג המיוצר בישראל ובלבד שישמשו כאמור.

כיום המוצר חייב בשיעור מכס של 12% והוא משמש בין היתר כחומר גלם לתעשייה המקומית בייצור מוצרים.

מוצע כי הפטור יהיה בהוראת שעה עד סוף שנת 2020 לצורך בחינת השפעת הצו על היבוא ועל היצור המקומי.

הצו בתאום עם משרד הכלכלה.

הפסד הכנסות : כ-1 מיליון ₪.

**צו תעריף המכס והפטורים ומס קנייה על טובין (תיקון מס' 4 והוראת שעה מס' 6) התש"ף – 2020**

בצו זה מוצע לתקן את התוספת הראשונה ואת התוספת השביעית לצו תעריף המכס, וזאת כחלק מיישומו המלא של הסכם הסחר עם ירדן, כך שייוספו פרטי מכס המופיעים בהסכם הסחר עם ירדן לרשימות שבתוספת השביעית.

הצו בתיאום עם משרד הכלכלה.

הפסד הכנסות משוער בכ-100 אלף ₪.